Agt vas ná bendegeweld, verdagte optredeFoto: Verskaf. Vier vermeende bendelede is Vrydag in die Paarl vasgetrek in verband met bendegeweld. Sers. Noloyiso Rwexana, woordvoerder van die polisie, het gesê openbare orde-polisie is uitgeroep na ŉ toneel waar bendelede glo op mekaar geskiet het. “Vier mans, tussen 16 en 46 jaar oud, is in hegtenis geneem,” het Rwexana gesê. Die polisie het ook beslag gelê op ŉ onwettige vuurwapen en ammunisie. In ŉ ander onverwante voorval is vier ander verdagtes omstreeks 23:10 Vrydagaand vasgetrek vir die onwettige besit van ŉ vuurwapen. “Polisiebeamptes van Cloetesville was besig met patrollie toe hulle gesien het hoe die verdagtes ŉ swart voorwerp by hul motor uit gooi,” het Rwexana gesê. Volgens Rwexana het die polisie die mans genader en hulle na die toneel waar hulle die voorwerp gegooi het teruggeneem. ŉ Vuurwapen met ammunisie is op die toneel aangetref en die polisie het beslag gelê daarop. Die mans, tussen 19 en 34 jaar oud, is in hegtenis geneem en sal Maandag saam met die ander vier in die Stellenbosch-landdroshof verskyn.